
–	so zreteľom na delegované nariadenie Komisie z 20. novembra 2025, ktorým sa dopĺňa nariadenie Európskeho parlamentu a Rady (EÚ) 2023/956 stanovením podmienok udeľovania akreditácie overovateľom, kontroly akreditovaných overovateľov a dohľadu nad nimi, zrušenia akreditácie a vzájomného uznávania a partnerského hodnotenia akreditačných orgánov (C(2025)07845),
–	so zreteľom na list Komisie z 24. novembra 2025, ktorým ho žiada, aby oznámil, že nevznesie námietku voči delegovanému nariadeniu Komisie z 20. novembra 2025,
–	so zreteľom na list Výboru pre životné prostredie, klímu a bezpečnosť potravín predsedovi Konferencie predsedov výborov zo 4. decembra 2025,
–	so zreteľom na článok 290 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ) 2023/956 z 10. mája 2023, ktorým sa zriaďuje mechanizmus uhlíkovej kompenzácie na hraniciach[footnoteRef:1], a najmä na jeho článok 18 ods. 3 a článok 28 ods. 7, [1:  	Ú. v. EÚ L 130, 16.5.2023, s. 52, ELI: http://data.europa.eu/eli/reg/2023/956/oj ] 

–	so zreteľom na článok 114 ods. 6 rokovacieho poriadku,
–	so zreteľom na odporúčanie k rozhodnutiu Výboru pre životné prostredie, klímu a bezpečnosť potravín,
–	so zreteľom na skutočnosť, že neboli vznesené námietky v lehote stanovenej v článku 114 ods. 6 tretej a štvrtej zarážke rokovacieho poriadku, ktorá uplynula 16. decembra 2025,
A.	keďže nariadením (EÚ) 2023/956 sa zriaďuje mechanizmus uhlíkovej kompenzácie na hraniciach (CBAM), ktorý má riešiť problém emisií skleníkových plynov viazaných v určitom tovare dovážanom na colné územie Únie s cieľom zabrániť riziku úniku uhlíka, ako aj vytvárať stimuly na znižovanie globálnych emisií uhlíka;
B.	keďže podľa nariadenia (EÚ) 2023/956, ak sa viazané emisie v tovare dovezenom na colné územie Únie od roku 2026 určujú na základe skutočných hodnôt, musí ich overiť overovateľ;
C.	keďže v článku 18 ods. 3 nariadenia (EÚ) 2023/956 sa splnomocňuje Komisia prijímať delegované akty s cieľom doplniť toto nariadenie stanovením podmienok udeľovania akreditácie uvedenej v článku 18 ods. 2 daného nariadenia, kontroly a dohľadu nad akreditovanými overovateľmi, zrušenia akreditácie a vzájomného uznávania a partnerského hodnotenia akreditačných orgánov;
D.	keďže 20. novembra 2025 Komisia zaslala Európskemu parlamentu delegované nariadenie, čím začalo plynúť dvojmesačné obdobie, počas ktorého môže Európsky parlament vzniesť námietku voči tomuto delegovanému nariadeniu;
E.	keďže sa v delegovanom nariadení Komisie stanovujú podmienky, za ktorých vnútroštátne akreditačné orgány majú udeliť akreditáciu na účely mechanizmu CBAM na základe podpornej dokumentácie predloženej žiadateľom a spôsobilosti žiadateľa uplatňovať zásady overovania; keďže sa v delegovanom nariadení Komisie takisto špecifikujú podmienky pre kontrolu akreditovaných overovateľov a dohľad nad nimi a na tento účel sa stanujú požiadavky na overovateľov a overovacie činnosti overovateľov, uplatniteľné administratívne opatrenia vrátane zrušenia akreditácie, ako aj výmena informácií medzi vnútroštátnymi akreditačnými orgánmi, príslušnými vnútroštátnymi orgánmi a Komisiou; keďže sa v delegovanom nariadení Komisie napokon spresňujú podmienky vzájomného uznávania a partnerského hodnotenia vnútroštátnych akreditačných orgánov vrátane prípadných potrebných nápravných opatrení prijímaných členskými štátmi;
F.	keďže v súlade s článkom 36 ods. 2 písm. b) nariadenia (EÚ) 2023/956 sa ustanovenia týkajúce sa fungovania mechanizmu CBAM majú uplatňovať od 1. januára 2026 po skončení prechodného obdobia; keďže tieto ustanovenia nemôžu byť účinné bez toho, aby sa delegované nariadenie Komisie uplatňovalo od 1. januára 2026;
1.	oznamuje, že nevznesie námietku voči delegovanému nariadeniu Komisie;
2.	poveruje svoju predsedníčku, aby postúpila toto rozhodnutie Rade a Komisii.

